<classify> Ombi hilo limetolewa na Mwenyekiti wa MRFA, Pascal Kihanga, katika hotuba yake ya kumkaribisha mbunge huyo wakati wa kufungua kozi ya walimu wa soka ngazi ya leseni C inayofanyika kwa muda wa wiki mbili mjini Morogoro.Kwa mujibu wa Kihanga, kwa kutambua uhaba wa viwanja vya michezo ndani ya Manispaa ya Morogoro, MRFA imewasilisha barua kwa Mkurugenzi wa Manispaa kuomba kupatiwa ekari 60 zitakazotumika kujenga uwanja wa michezo.Mheshimiwa mbunge ukiwa mwanamichezo na pia ni sehemu ya madiwani wa Manispaa ya Morogoro, sisi MRFA tumetuma maombi yetu kwa Mkurugenzi wa Manispaa ya kuomba tupatiwe ekari 60 za ardhi. Lengo ni kujenga kiwanja cha michezo ambacho kitasaidia kutumika kwa mazoezi na michezo kwa timu za vijana, alisema Kihanga.Tunaamini kwenye vikao wenu utakapoliona ombi letu hautasita kulisimamia ili tupate eneo la kujenga uwanja wa michezo. Kwa sasa kuna uhaba mkubwa wa viwanja vya kufanyia mazoezi na hata mechi.Akijibu hoja hiyo, mbunge huyo alisema suala hilo atalipa kipaumbele cha juu ili MRFA ipate eneo la ardhi kwa ajili ya kujenga kiwanja hicho kitakachotumiwa na wanamichezo wa ndani na nje ya mkoa.  <topic>: MICHEZO 